Britani, Konservatorët fitojnë zgjedhjet
Ed Miliband jep dorëheqjen nga posti i kryetarit të Partisë Laburiste
Partia konservatore Britanike e drejtuar nga kryeministri David Cameron fitoi në zgjedhjet e përgjithëshme të vendit që u mbajtën të enjten. Partia Kombëtare Skoceze ka qënë surpriza e zgjedhjeve duke fituar më shumë se 50 vende. Pas zgjedhjeve kryetari i Partisë Laburiste Ed Miliband pranoi humbjen dhe dha dorëheqjen. Ndërsa në daljen e parë në publik pas fitores, zoti Cameron pranoi se do të mbante zotimet për zhvillimin e një referendumi nëse Britania, ekonomia e pestë më e madhe e botës, do të qendrojë në Bashkimin Evropian apo jo. Partia konservatore e Kryeministrit David Cameron fitoi bindshëm në zgjedhje, ndonëse në mënyrë të paparashikuar, përkundër gjithë anketave që flisnin për një garë tepër të ngushtë. Partia Kombëtare Skoceze mesa duket do të ketë më shumë influencë në qeverinë e re pasi mundi bindshëm Partinë Laburiste, duke e bërë Skocinë thuajse shtet një partiak. Nicola Sturgeon është Ministri i Parë i Skocisë dhe udhëheqës i Partisë Kombëtare Skoceze. Edhe mbështetësit si Phil Green ishin të emocionuar nga fitorja historike. Analistët thonë se qeveria konservatore duhet të gjejë një gjuhë të përbashkët me Skocinë dhe kërkesat për pavarësi më të madhe. Ndërkohë udhëheqësi i Partisë Laburiste Ed Miliband, dha dorëheqjen. Duke folur mbrëmë për median ai u shpreh se ishte një kohë e vështirë për partinë e tij. Analistët presin që kryeministri Cameron të mbajë premtimin për zhvillimin e një referendumi nëse Britania, ekonomia e pestë më e madhe e botës, do të qendrojë në Bashkimin Evropian apo jo. Disa analistë britanikë kanë spekuluar se fitorja e konservatorëve mund të bëjë që referendumi të realizohet brenda dy viteve të ardhëshme.